C 299/7

Hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä annetun Euroopan parlamentin ja neuvoston direktiivin 94/22/EY mukaista Puolan tasavallan ilmoitusta Pyrzycen alueella (2020/C 83/08) täydentävä ilmoitus

(2020/C 299/07)

Ilmoitus sellaisen tarjousten esittämisen määräajan muuttamisesta, jota sovelletaan julkiseen tarjouskilpailuun öljy- ja maakaasuesiintymien etsintää ja hyödyntämistä sekä öljyn ja maakaasun tuotantoa koskevasta luvasta

Puolan tasavallan hallitus julkaisi 13. maaliskuuta 2020 hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä annetun Euroopan parlamentin ja neuvoston direktiivin 94/22/EY mukaisen ilmoituksen – Julkinen tarjouskilpailu öljy- ja maakaasuesiintymien etsintää ja hyödyntämistä sekä öljyn ja maakaasun tuotantoa koskevan toimilupahakemuksen esittämisestä Pyrzycen alueella.

Ilmoituksessa täsmennetään määräaika, johon mennessä hakemukset on esitettävä eli viimeistään 180. päivänä sen päivän jälkeen, jona kyseinen ilmoitus on julkaistu Euroopan unionin virallisessa lehdessä, klo 12.00 mennessä Keski-Euroopan aikaa (CET/CEST) (eli 9. syyskuuta 2020).

Puolan tasavallan epidemiatilanteesta 20. maaliskuuta 2020 annetulla terveysministerin asetuksella (Puolan virallinen lehti 2020, säädös 491, sellaisena kuin se on muutettuna) Puolan tasavaltaan julistettiin SARS-CoV-2-virusinfektioiden osalta 20. maaliskuuta 2020 alkaen toistaiseksi voimassa oleva epidemiatilanne.

Covid-19:n, muiden tartuntatautien ja niihin liittyvien hätätilanteiden ehkäisemistä, torjumista ja valvontaa koskevista erityisjärjestelyistä 2. maaliskuuta 2020 annetun lain (Puolan virallinen lehti 2020, säädös 374, sellaisena kuin se on muutettuna) 15zzr pykälän 1 momentin 2 kohta tuli voimaan 31. maaliskuuta 2020. Mainitun säännöksen mukaan hallintolaissa säädettyjen sellaisten hallinnollisten määräaikojen kuluminen, joita sovelletaan osapuolen oikeuksien ja velvollisuuksien perustana olevien toimien toteuttamiseen, ei ala tai, jos se on alkanut, määräaika keskeytetään covid-19-epidemian uhkan tai covid-19-epidemian ajaksi.

Eräiden lakien muuttamisesta SARS-CoV-2-viruksen leviämiseen liittyvien suojatoimien osalta 14. toukokuuta 2020 annetun lain (Puolan virallinen lehti 2020, säädös 875, sellaisena kuin se on muutettuna) 68 pykälän 2 momentti tuli voimaan 16. toukokuuta 2020. Mainitun säännöksen mukaan sellaisten määräaikojen kuluminen, joita sovelletaan osapuolen oikeuksien ja velvollisuuksien perustana olevien toimien toteuttamiseen ja joiden kuluminen keskeytettiin covid-19:n, muiden tartuntatautien ja niihin liittyvien hätätilanteiden ehkäisemistä, torjumista ja valvontaa koskevista erityisjärjestelyistä 2. maaliskuuta 2020 annetun lain (Puolan virallinen lehti 2020, säädös 374, sellaisena kuin se on muutettuna) 15zzr pykälän 1 momentin 2 kohdan nojalla, jatkuu seitsemän päivän kuluttua siitä, kun eräiden lakien muuttamisesta SARS-CoV-2-viruksen leviämiseen liittyvien suojatoimien osalta annettu laki on tullut voimaan (eli 24. toukokuuta 2020 jälkeen).

Näin ollen ilmoitetaan, että määräaika, jota sovelletaan julkiseen tarjouskilpailuun öljy- ja maakaasuvarojen etsintää ja hyödyntämistä sekä öljyn ja maakaasun tuotantoa Pyrzycen alueella koskevasta luvasta, pidennetään päättyväksi 2. marraskuuta 2020 klo 12.00 Keski-Euroopan aikaa (CET/CEST).